钦定古今图书集成/明伦汇编/皇极典/第274卷 > 性理会通 > 《人文化成天下赋》〈以焕乎人文化成天下为韵〉田锡
## 钦定古今图书集成/明伦汇编/皇极典/第274卷 > 性理会通 > 《人文化成天下赋》〈以焕乎人文化成天下为韵〉田锡

大哉至明之君！膺景运，集洪勋，跻域中于皇极，化天
下以人文。时属昇平，焕声明于礼乐；道尊儒雅，发谟
猷于典坟。岂不以丕光大之远图，开雍熙之至化？金
革斯偃，朝堂多暇。遒人述职，方下采于《诗》声；真宰经
邦，亦耻言于强霸。美哉文之为用也！至化攸先，明乎
焕然。比万汇流形于厚地，三辰垂象于穹天。藻火衮
裳，礼之文也，始饰容而有烂；羽旄缀兆，乐之文也，将
达节以相宣。故尧舜化民以仁，禹汤跻俗以义。致元
德以昭著，见皇风之光被。是以《鲁史》述汤之德也，则
曰“齐圣广渊”；《虞书》美尧之仁也，则曰“聪明文思。”宜乎
笾豆品数，车服采章。成均掌庠序之齿列，瞽宗司金
石之铿锵。绘宗庙之彝器，炳日月于太常，皆文之于
外者也。黎民阅之以恭肃，靡不昭彰。迨乎《易》之教也，
厥旨精微，《书》之训也，俾人贞干；《诗》之教也，致流俗之
惇厚；《春秋》之教也，惩贼臣之叛乱。斯乃文之于内者
也。万国化之中正，炳然明焕。是知抚育中区，恭临宝
图，纳生灵于富寿，致品汇于昭苏。亦犹挹水于器而
方圆自适，以木从绳而规模罔逾。是以洋洋邹鲁之
风，宜乎盛矣；穆穆唐虞之化，猗欤焕乎！今我后功格
昊穹，泽流区夏。复风俗于淳古，播咏歌于《大雅》。悦灵
台之偃伯，庆华阳之归马。小臣幸与试于王庭，忭蹈
于双阙之下